গাও ইয়াং দেখল তার বউ নিচু হয়ে বাঁশের দুটো কঞ্চি দিয়ে রসুনের আটি খুঁড়ছে, যতবার কঞ্চি ব্যবহার করছে, ততবার ঠোঁট কামড়ে ধরছে। বউটার জন্য তার কষ্ট হলো। কিন্তু বউটার সাহায্য যে তার চাই। সে শুনেছে, সমবায়ের লোকেরা কাউন্টির শহরে দোকান পেতে বসছে, রসুন কিনবে। এক পাউন্ড ওজনের রসুনের জন্য দেবে ৫০ ফেনের কিছু বেশি। দাম ভালোই, গতবারের চেয়ে বেশি। গতবার তো ছিল ৪৫ ফেন। সে জেনেছে, কাউন্টি এবার রসুন চাষের জমির পরিমাণ বাড়িয়েছে। এদিকে বাম্পার ফলন, যে আগে ফসল তুলতে পারবে, বেচার বেলায়ও সে এগিয়ে থাকবে। সে কারণেই গ্রামের সবাই – নারী শিশু সকলেই – রসুনের জমিতে। বিপর্যস্ত গর্ভবতী স্ত্রীর দিকে তাকিয়ে সে বলল, ‘একটু বিশ্রাম নিচ্ছ না কেন?’ ঘর্মাক্ত মুখ উঠিয়ে সে জিজ্ঞেস করল, ‘কী জন্য? আমি এখনো ক্লান্ত হইনি। আমার দুশ্চিন্তা একটাই – বাচ্চাটা না আবার বেরিয়ে আসে।’